SMERNICA KOMISIE 2004/89/ES
z 13. septembra 2004,
prispôsobujúca po piaty krát smernicu Rady 96/49/ES o aproximácii právnych predpisov členských štátov o preprave nebezpečných tovarov po železnici technickému pokroku
(Text s významon pre EPH)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/49/ES z 23. júla 1996 o aproximácii právnych predpisov členských štátov o preprave nebezpečných tovarov po železnici (1), a najmä na jej článok 8,
keďže:
(1)
Príloha smernice 96/49/ES sa týka nariadenia o medzinárodnej doprave nebezpečných tovarov po železnici (RID), ktoré je uplatniteľné s účinnosťou od 1. júla 2003.
(2)
RID sa zvyčajne aktualizuje každé dva roky, posledná aktualizácia je účinná od 1. januára 2003, s prechodným obdobím do 30. júna 2003.
(3)
RID sa výnimočne opäť aktualizovala po jednom roku tak, aby doplnená verzia nadobudla účinnosť 1. januára 2004.
(4)
Preto je nevyhnutné doplniť prílohu smernice 96/49/ES.
(5)
Opatrenia uvedené v tejto smernici sú v súlade so stanoviskom Výboru pre prepravu nebezpečných tovarov, ktorý je uvedený v článku 9 smernice 96/49/ES,
PRIJALA TÚTO SMERNICU:
Článok 1
Príloha smernice 96/49/ES sa nahrádza nasledujúcim textom:
„Nariadenie o medzinárodnej doprave nebezpečných tovarov po železnici (RID), objavujúce sa v prílohe 1 v dodatku B ku Konvencii o medzinárodnej doprave po železnici (COTIF), uplatniteľné s účinnosťou od 1. januára 2004, sa má chápať tak, že pojmy ‚zmluvná strana’ a ‚štáty alebo železnice’ sa nahradia pojmom ‚členský štát’.
Text doplnkov verzie RID pre rok 2004 bude zverejnený hneď ako bude k dispozícii vo všetkých úradných jazykoch spoločenstva.“
Článok 2
1. Členské štáty prijmú zákony, nariadenia a administratívne ustanovenia, ktoré sú potrebné na dosiahnutie súladu so smernicou najneskôr do 1. októbra 2004. Bezodkladne oznámia Komisii znenie týchto ustanovení a tabuľku, ktorá uvádza, ako sa tieto ustanovenia zhodujú s ustanoveniami tejto smernice.
Po prijatí týchto ustanovení členskými štátmi musia ustanovenia obsahovať odkaz na túto smernicu alebo musia byť sprevádzané takýmto odkazom pri príležitosti svojho oficiálneho zverejnenia. Členské štáty stanovia spôsob, ako má byť takýto odkaz urobený.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda platnosť dvadsiaty deň po zverejnení v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 13. septembra 2004